text: Grejsdalstien indviet: Gå fra Vejle til Jelling
  04 november 2017 kl. 19.47
  16 kilometers vandresti fra Vejle Sygehus og til Kongernes Jelling blev i dag indviet. 
  Der var folkefest i Vejle i dag. Den nye Grejsdalsti blev indviet.
  - Det betyder meget for os, og det kan du også mærke på os. Vi er glade i Vejle over det her arrangement, og den opbakning, som vores medarbejdere helt fortjent har fået, siger Søren Peschardt, Socialdemokratiet, Formand, Natur- og Miljøudvalget i Vejle Kommune, til TV SYD.
  - At der dukker så mange mennesker op til endnu et naturprojekt i Vejle, det er vi rigtig glade for, fortsætter han.
  Stien har været fire år undervejs, blandt andet fordi Vejle Kommune har været meget afhængige af lodsejernes tilladelser.
  - Når det har taget så lang tid, så er det fordi, vi i Vejle Kommune udelukkende arbejder med frivillige aftaler, når vi skal lave stier, siger Trine Møller, der er projektleder ved Vejle Kommune.
  - Jeg synes det er en god ting, at folk kan færdes dernede, siger Hans Buch Laursen, der er lodsejer.
  I dag var de fremmødte inviteret med på en testvandring af stien. Her kunne de sammen prøvevandre de første tre kilometer af den i alt 16 kilometer lange sti.
  Projektet er støttet af Nordea Fonden med cirka to millioner kroner.
  